钦定古今图书集成/理学汇编/文学典/第032卷 > 贾渊
## 钦定古今图书集成/理学汇编/文学典/第032卷 > 贾渊

按《南齐书文学传》：“渊字希镜，平阳襄陵人也。祖弼之，
晋员外郎。父匪之，骠骑参军。世传谱学。孝武世，青州
人发古冢铭云：‘青州世子，东海女郎’。帝问学士鲍照、
徐爰、苏宝生，并不能悉。渊对曰：‘此是司马越女嫁苟
晞儿’。检访果然。由是见遇。敕渊注《郭子》。太始初，辟丹
阳郡主簿，奉朝请，太学博士，安成王抚军行参军，出”
为丹徒令。昇明中，太祖嘉渊世学，取为骠骑参军、武
陵王国郎中令，补馀姚令，未行，仍为义兴郡丞。永明
初，转尚书外兵郎，历大司马司徒府参军。竟陵王子
良使渊撰《见客谱》，出为句容令。先是，谱学未有名家，
渊祖弼之，广集百氏谱记，专心治业。晋太元中，朝廷
给弼之令史书吏撰定缮写，藏秘阁，乃迁左民曹。渊
父及渊三世传学，凡《十八州氏族谱》，合百帙七百馀
卷，该究精悉，当世莫比。永明中，卫军王俭抄次《百家
谱》，与渊参怀撰定。建武初，渊迁长水校尉。荒伧人王
泰宝买袭《琅邪谱》，尚书令王晏以启高宗，渊坐被求
当极法，子栖长谢罪，稽颡流血。朝廷哀之，免渊罪。数
年，始安王遥光板抚军谘议，不就，仍为北中郎参军。
中兴元年卒，年六十二。撰《氏族要状》及人名书并行
于世。